Laaste verdagte in moord op gewilde akteur vasgetrekDumi Masilela (Foto: Twitter) Die sesde en laaste verdagte (34) in die 2017-moordsaak van die akteur Dumisani Masilela is in hegtenis geneem. Brig. Mothapelo Peters, woordvoerder van die polisie, het gesê die verdagte sal vandag in die Benoni-landdroshof verskyn, waarna hy vanaf 8 tot 19 Oktober saam met sy vermeende medepligtiges in die Pretoria-hooggeregshof vir verhoor sal verskyn. Masilela, ŉ akteur op die gewilde TV-reeks Rhythm City, is verlede jaar in Tembisa in ŉ kaping geskiet. Maroela Media het vroeër berig Masilela en ŉ vriend het van die kapers probeer ontsnap deur weg te jaag, maar hy is in die proses noodlottig gewond. Die akteur is die volgende oggend ná ŉ paar uur in die hospitaal oorlede. Vier verdagtes is verlede jaar vasgetrek en ŉ vyfde het tydens ŉ rooftog gesterf. “Al die verdagtes is positief verbind aan vyf sake, naamlik die moord op Masilela, drie kapings in Daveyton, Phokeng en Siyabuswa, asook die besit van ŉ gesteelde selfoon,” het Peters gesê.